Sodba in sklep  II Ips 19/2005
Sodna praksa Vrhovnega sodišča, 2006-02-23

tečaj zamenjave med evrom in ATS kot pravno vprašanje

Tečaj zamenjave med evrom in ATS ni dejansko, pač pa pravno vprašanje.

Reviziji se delno ugodi in se izpodbijana sodba razveljavi v delu, s katerim je bila zavrnjena pritožba tožene stranke zoper del sodbe sodišča prve stopnje, s katerim je toženi stranki naloženo, da mora tožniku plačati tolarsko protivrednost zneska, ki presega 18.168,21 EUR, z zakonskimi zamudnimi obrestmi v tolarski protivrednosti, prav tako pa tudi ta del sodbe sodišča prve stopnje (s katerim je bilo toženi stranki naloženo, da mora tožniku plačati tolarsko protivrednost zneska, ki presega 18.168,21 EUR, z zakonskimi zamudnimi obrestmi v tolarski protivrednosti) in odločba o stroških postopka ter se zadeva v tem obsegu vrne sodišču prve stopnje v novo sojenje.

Odločitev o stroških revizijskega postopka se pridrži za končno odločbo.

Sodišče prve stopnje je toženo stranko zavezalo, da mora tožniku plačati 36.337,00 EUR v tolarski protivrednosti po nakupnem tečaju Nove ljubljanske banke d.d. na dan izdaje sodbe, in to z zakonskimi zamudnimi obrestmi v tolarski protivrednosti od dneva izdaje sodbe. Višji tožbeni zahtevek je zavrnilo, toženo stranko pa zavezalo, da mora tožniku povrniti 33.611 SIT pravdnih stroškov z zakonskimi zamudnimi obrestmi od izdaje sodbe.

Pritožbeno sodišče je tožnikovi pritožbi delno ugodilo in sodbo prve stopnje v zavrnilnem delu glede zneska 14.534,80 EUR (v tolarski protivrednosti po menjalnem tečaju Nove ljubljanske banke d.d. na dan izdaje sodbe sodišča prve stopnje, skupaj z zakonskimi zamudnimi obrestmi od tolarske protivrednosti od izdaje sodbe sodišča prve stopnje do plačila) ter v zavrnilnem delu stroškovnega izreka razveljavilo in zadevo v tem obsegu vrnilo sodišču prve stopnje v novo sojenje. Sicer je tožnikovo pritožbo in v celoti pritožbo tožene stranke zavrnilo ter v nerazveljavljenem delu potrdilo sodbo sodišča prve stopnje. V razlogih je med drugim navedlo, da je tožnik upravičen najmanj do 25% dogovorjene zavarovalne vsote po vsaki od obeh zavarovalnih polic, skupaj torej najmanj do tolarske protivrednosti 36.337 EUR.

Zoper to sodbo je tožena stranka vložila revizijo zaradi zmotne uporabe materialnega prava. Utemeljuje jo z očitkom, da je sodišče prve stopnje (in za njim pritožbeno sodišče) pri izračunu zavarovalnine vzelo napačno zavarovalno vsoto. Ta namreč po obeh policah znaša za invalidnost do 49% 36.337 EUR, kar glede na 25% tožnikovo invalidnost skupaj znese 18.168,20 EUR.

Revizija je bila vročena Vrhovnemu državnemu tožilstvu Republike Slovenije in tožniku, ki nanjo ni odgovoril.

Revizijski očitek, da je sodišče prve stopnje (in za njim pritožbeno sodišče) pri izračunu obveznosti tožene stranke vzelo napačen znesek zavarovalne vsote, načelno ni utemeljen. Prvič zato, ker je ugotovitev, koliko znaša dogovorjena zavarovalna vsota, dejanske narave (in zato ni revizibilna - prim. tretji odstavek 370. člena Zakona o pravdnem postopku - Ur. l. RS, št. 26/99 in nasl. - ZPP), drugič pa, ker je sodišče prve stopnje ugotovilo, da znaša po obeh policah zavarovalna vsota za 49% invalidnost 500.000 ATS (torej toliko, kot zatrjuje tožena stranka). Vendar je sodišče prve stopnje v ATS izražen znesek zavarovalne vsote nepravilno preračunalo v EUR. Preračun med valutami držav evroobmočja in evrom je izdelan po nepreklicnih menjalnih razmerjih, ki veljajo od 1. januarja 1999 (za grško drahmo od prvega januarja 2001), in so bila določena z Uredbo Sveta (ES), št. 2866/98 z dne 31. decembra 1998, o menjalnih razmerjih med evrom in valutami držav članic, ki so uvedle evro, in Uredbo Sveta (ES), št. 147-8/2000 z dne 19. junija 2000 o spremembi uredbe (ES), št. 2866/98 o menjalnih razmerjih med evrom in valutami držav članic, ki so uvedle evro. Tečaj zamenjave med evrom in ATS je torej pravno določen, znaša pa en EUR = 13,7603 ATS (podatki so dostopni na medmrežni strani Banke Slovenije, www.bsi.si). Vrednost 500.000 ATS predstavlja tako 36.336,42 EUR (in ne 72.674,00 EUR).

Ker je sodišče prve stopnje pri preračunavanju ATS v EUR uporabilo napačen tečaj zamenjave, je zmotno uporabilo materialno pravo. Revizijsko sodišče je zato reviziji delno ugodilo in izpodbijano sodbo razveljavilo v delu, s katerim je bila zavrnjena pritožba tožene stranke zoper del sodbe sodišča prve stopnje, s katerim je bilo toženi stranki naloženo, da mora tožniku plačati tolarsko protivrednost zneska, ki presega 18.168,21 EUR, prav tako pa tudi ta del sodbe sodišča prve stopnje (drugi odstavek 380. člena ZPP); po obeh policah je namreč tožnik upravičen najmanj do tolarske protivrednosti 25% zneska 36.336,42 EUR (in ne najmanj do tolarske protivrednosti 25% zneska 72.674 EUR). Sicer je revizijsko sodišče revizijo zavrnilo (378. člen ZPP).

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.